Cao Xueqin

**Cao Xueqin** (&nbsp;曹雪芹 siniavon&nbsp;) tir siniaf suterotik ke Qing prostelay.

Xantoc ke aytcuyusa yasanya, va *Klokara koe keratrapova* gijotaf berpot mejiadan vox sanegatan arti konaka tanda kaiki inafa awalkera.

**[[Klokara koe keratrapova (suterot)|Klokara koe keratrapova]]** (&nbsp;紅樓夢 siniavon&nbsp;)

Rav ke 18-eafa decemda tir moavaklaa ke Qing prostelay, remi gazara ke Qian Long ginik. Wori berpot witas va jiadara va jiomaselt koe suterotafa anameda awiyir : *[[Klokara koe keratrapova (suterot)|Klokara koe keratrapova]]* ke Cao Xueqin.

*Klokara koe keratrapova* tir ordafa cugexa ke sinaf pulukaf suteroteem. Cao Xueqin va bat grot al robelir kire tiyir efe fitckiraf is gaarakirapaf, voxe tele zolone tiyir inafa bagala mali kulafa is porafa blira kali wawapafa is volfakafa gropa. Veygadikye ke Cao Xueqin va kuvuca ke Kangxi ginik wackayar, numen Cao Xueqin va rumeugal koe kulapafa yasa batdume tiskir. Voxen kaikion, gadikye zo basfliyir numen yasa zo asregeyer. Yoke bata mulafa betawera, varafa yasa geulenton divsokeyer aze ko Beijing koirubayar. Jotaf Cao Xueqin va lokiewafa bliragropa isu lorotafa batinde do volgronuca ke ayafa skedara satoleyer. Teni blira, Cao Xueqin ant bliyir, menobas koe deor ke Beijing ise koe wavdapafa orka va 80 luz ke *Klokara koe keratrapova* elodeson suteyer. Tere toz akolepeyer nume va berpot goxe me rotenukeyer abdida mululfteyer.

*Klokara koe keratrapova* dere gu *Rupa ke pist*. Mevaraf nubasuteks ke Cao Xueqin soe al pridur abdi inafa awalkera. Azon, suterotik yoltkiraf gu Gao E, va int kodororason va trak ke sutesik, va 40 lof luz loplekutun gu kruldes krent ta tenukera, sutelayar 

*Klokara koe keratrapova* tir berpot dem xadolaf martig. Va yon korobutik ke kota anameda munester : ginafa yasa ik oluik ik bazaxorotiik ik zanisik ik Buddha eceyik ik kazik ik tawadayik, batkane besason va runteem ke sina. Cek ke bat grot va yona miga isu fiptara isu waktura isu kobara koe onya is taplekura va imwa ik aal is selaropa is baliopa is yamba ikz- pimtar. Rokalit da va kerdeleem ke selt ke Qing prostelay ruldar.

Bal atoera va wiray ke *Klokara koe keratrapova*, Cao Xueqin va pilkovaf gentim taneon al narar, negason va yona izva ke jontika ginafa yasa ke intafe sare, i va tulon ke balemoya Jia is Shi is Wang is Xue staba. Azon, va Jia yasastaba istfiyir. Va gerd dem ilamkaf debak wetce ludevstama narar, i va kaatoexo ke tegira ke lo koredik. Va tame ke sare koe batyona nakila batkane tcazedayar nume va abrotcifa nek sometarutena vanxomesa abduaxa va Jia yasapa kan nubaroperindafa elimuca cuison pimtayar. Lece reme yona gluya ke bat seltam dem nelkon yikya is velikya do ezefa tamava muxawer.

Delt tid kiewaskirapa ke *Klokara koe keratrapova*. Ota ke koredik va 700 dem mon 100 tis ordackaf kaikfir. Cao Xueqin va swave ke kot is birtaf is arapenis pestakeem ke ayikya is moekote yikya, elimon al rovangrupeyer. Vey luntucapa va sinyona kera va blira is tulon gelavara va rena lajubasitalayar. Koe bat cugexaf grot, sutesik, va osk kuluca ke ayapestakeem isu aludevuca voxosk koaykan irutareem is gedraf turestareem ke anameda is selt, razdar. Bat delt tid kotraf gu adala is bliuca.

Yambafa voda ke *Klokara koe keratrapova* tir datafa. Inaf avot isu dreeem isu koredikeem va ontinuk ke sinaf pulukaf suteroteem zomer.

|style="vertical-align: top;"|

|}